
Para sedhĕrĕk muslimin, Jamaah Jum’at ingkang pinaringan rahmating Gusti 
Allah SWT. 


Minangka pambukaning atur, mangga kita sami tansah ngunjukaken raos 
syukur wonten ngarsa dalem Ailah SWT., awit sampun kathah nikmat peparingipun 
dhumateng kula dalasan panjenengan sedaya. Maliginipun nikmat hidayah Islam, 
sĕhat menapa dĕnĕ kesempatan. Sahingga wonten ing wekdal lan ing panggĕnan 
mriki kita taksih saged nindakaken sapĕrangan dhawuhipun Allah SWT., inggih 
menika nindakaken ibadah JunYat kanthi sesarengan (jamaah). Kanthi raos syukur 
ingkang makaten menika mugi Allah SWT., tansah hanambahi nikmat karunianipun 
dhumateng kita sedaya. Aamiin yaa rabbal’alamiin. 

Sak lajengipun, minangka pendĕrĕkipun ingkang tansah setya tuhu, mangga 
sareng-sareng atur shalawat dalasan salam kunjuk dhumateng baginda Rasulullah 
Muhammad SAW, sumarambah dhumateng para keluwarga ahlul baitipun, para 
sahabatipun, para tabi’in, ugi para tabi’utabi’in ngantos dumugi akhir zaman 
samangkĕ. Lantaran makaten mugi kita sadaya badhĕ saged pikantuk safa’atipun 
kanjeng Nabi mbĕnjang wonten ing yaumul maksar. Aamiin yaa rabbal’alamiin. 

Minangka jangkepipun rukun khotbah, al fakir khotib mboten bosen-bosen 
tansah atur pepĕmut dhumateng diri pribadi kula piyambak, sumarambah 
dhumateng para jamaah jum’at, kanthi atur, sumangga tansah ngiyataken iman, 
ningkataken taqwa kita dhumateng Allah SWT., supados iman taqwa kita saged 
mentes lan leres, amrih sami sembada anggĕnipun nindakaken paugeran gesang 
miturut satataning agami Islam. Agami ingkang dipun ridhai Allah SWT. Kanthi 
makaten mugi kita sedaya badhĕ pikantuk kabegjan, kabagyan wiwit ing dunya mriki 
ngantos mbĕnjang ing akhĕrat. Insya allah, aamiin yaa rabbaTalamiin. 

Yektosipun namung kanthi taqwa ingkang saget hanjamin kita sedaya pikantuk 
derajat, panggĕnan ĕngkang minulya, celak kaliyan Allah SWT. Taqwa menika ugi 
minangka panggayuhanipun para Muslim ingkang paling inggil. Awit, kamulyanipun 
manungsa menika sanĕs kabobot saking derajat, pangkat, kasugihan, lan 
pakurmatan, nanging katraju saking ketagwaanipun. Jumbuh kaliyan firmanipun 


Allah SWT: 

Para manungsa kabĕh, Ingsun wis gawĕ sira, wijinĕ saka wong lanang lan wadon, 
lan Ingsun ndadĕkake pirang-pirang bangsa lan golongan supaya padha tepung 
(kenal) siji lan sijinĕ. Denĕ mungguhĕ Allah, sira kang aji dhĕwĕ, yaiku endi kang 
banget bektinĕ (taqwa) ing Allah. Satemenĕ Allah iku Nguningani samu barang tur 
Wicaksana. (QS. Al Hujurat [49] : 13) 


mBoten namung menika, salajengipun inggih kanthi taqwa ugi, Allah SWT 
badhĕ paring ridha dhumateng kita lan Allah badhĕ hambuka kori keberkahanipun 
saking langit lan bumi. 

"Lan saumpana ing negara mau wong-wong padha iman ing Allah lan utusanĕ Allah, 
sarta padha bekti ing Allah, mesthi padha Ingsun wĕnĕhi barokah saka langit lan 
saka bumi, nanging dhĕwĕkĕ padha nggorohakĕ awit saka iku Ingsun banjur 
nurunakĕ siksa marga saka tumindakĕ dhĕwĕ. ” (QS Al A’raaf [7] : 96). 


Wonten ing ayat menika, Allah SWT mungkasi tirmanipun kanthi paring 
pamawas bilih kasangsaran, kacintrakan, musibah, menapadĕnĕ karupekanipun 
manungsa awit saking anggĕnipun sami goroh ing babagan keimanan lan 
ketaqwaanipun dhumateng Allah SWT. 

Hadirin jamaah JunTah rahimakumullah, 


Kasunyatanipun ing sangajeng kita sampun gumelar manĕka warni margi 
panggesangan. Wonten ingkang lempeng, sarta ugi mĕnggok. Wonten ingkang 
nganan, lan ugi wonten ingkang ngiring. Gumantung kita, badhĕ milih ingkang kados 
pundi. Ingkang baken, saben pilihan margi niku momot rĕsikon piyambak-piyambak. 
Jumbuh kaliyan pangandikanipun kanjeng Nabi Muhammad SAW.: 

ji 1 j ^ Ajuoij £_iLi3 S j.1xj (jjjlill 




“Saben rina kabĕh manungsa ngluri marganing uripĕ dhĕwĕ-dhĕwĕ, lelungan 
nyorohakĕ awakĕ. Ana sing nylametakĕ awakĕ, lan ana uga sing nyilakani awakĕ!” 
(HR Muslim). 


Salah satunggaling wekdal Abdullah bin Mas’ud ra. nuturaken: “Rasulullah 
SAW. yasa gambar garis lempeng kanggo aku sarĕwang, banjur ngendika, iki 
pangimba dalanĕ Allah, banjur Panjenenganĕ yasa gambar garis-garis ing kiwa- 
tengenĕ garis mau, terus paring sabda, iki dalan-dalan kang akĕh. Ing saben dalan 
ana sĕtan kang ngajak murih padha ngliwati dalan iku. Banjur Panjenenganĕ maos: 


(jc* Ij» jjjV j a1 xn^Jaljj-a ILa 



Al Ujuj 

■ ■ ■ ■ X 

‘Lan satemenĕ iki dalan Ingsun kang lempeng, awit saka iku, sira kabĕh padha 
manuta (ngambaha) dalan iku, lan aja padha manut (ngambah) dalan liyanĕ, jalaran 
yĕn mengkono, sira tetep wong kang nyimpang saka agamaning (dalanĕ) Allah....” 
[Al An’am, 6 : 153]; (HR Ahmad) 


Awit saking menika, margi Islam mboten kathah. Namung setunggal. Inggih 
menika margi ingkang dipun tapaki dĕning Rasulullah SAW., para sahabat, lan para 
salatus shalih. 

Hadirin Jama’ah Jumah Rahimakumullah 


Mboten gampil nguri-uri istiqamah nalika napaki margi ingkang leres ing wekdal 
menika. Ageng sanget panggodhanipun. Panggodha duniawi bebasan datan kendat. 
Malahan ingkang merjuangaken kebeneran dipun tuding minangka pambiwara 
perkawis ingkang awon, ngandut masalah, ngganggu kebhinĕkaan, intolĕran, 
radikal, lan sapiturutipun. Kawontenan menika kados wangsul dhumateng zaman 
jahiliyah, rikalanipun kanjeng Nabi SAW. lan para sahabat nedhengipun ambangun 
pondasi Islam ing Makkah. Dipun betahaken sikap istiqamah salebetipun ngadepi 
kawontenan menika. Sikap makaten niku saged tuwuh menawi: 

Sepindhah: Hanggadhahi iman kanthi leres lan lempeng. Manunggal, jumbuh 
ing antawisipun keyakinan, ucapan lan tindakan (kapirsani: QS Ibrahim [14]: 27). 
Awit saking menika, paham lan keyakinan ingkang nyimpang saking Islam kadidĕnĕ 
materialisme (atĕisme) lan sĕkulĕrisme—ingkang misahaken keyakinan Islam saking 
panggesangan—kedah kabucal satebih-tebihipun. 

Kaping kalih: Hanjagi keikhlasan, namung karana Allah SWT. lan tansah 
hambudidaya murih tansah rumaket dhumateng syariah (kapirsani: QS al-Bayyinah 
[89]: 5). Kedah dipun ĕmut bilih sĕtan mboten badhĕ saget hanggoda dhumateng 
tetiyang ingkang tansah ikhlas. (kapirsani QS al-Hijr [15: 39-40) 

Kaping tiga: Tansah ngaos, ngayati lan ngamalaken sedaya isi al-Quran 
(kapirsani: QS an-Nahl [16]: 102; QS al-Furqan [25]: 32). Sebab, sawenĕhipun 
tiyang mboten badhĕ saged mlampah lempeng tanpa memahami lan ngamalaken 
isinipun al-Quran. 

Kaping sekawan: Rĕncang lan lingkungan ingkang shalih. Allah SWT 
mratĕlakaken wonten ing al-Quran bilih salah satunggaling sebab ingkang baken 
ingkang saged ngiyataken para sahabat inggih menika cumondhokipun Rasulullah 
SAW. ing tengah-tengahipun para sahabat. Allah SWT. ugi paring dhawuh supados 
kita tansah sesarengan kaliyan tiyang-tiyang ingkang saĕ. (kapirsani: QS at-Taubah 
[9]: 119). 

Kaping gangsal: Tansah ngaji lan ngayati kisah-kisahipun tiyang shalih 
ingkang sampun kapengker, sahingga saged kadadosaken teladan salebeting 
nglampahi istiqamah. 

Kaping nenem: Ngathahaken doa dhumateng Allah SWT. supados dipun 
paringi keistiqamahan. Allah SWT. remen ngalembana dhumateng tiyang-tiyang 
ingkang iman ingkang tansah ndedonga dhumateng Panjenenganipun kanggĕ 
nyuwun kateguhan iman rikalanipun ngadepi ujian (kapirsani: QS Ali ‘Imran [3]: 146- 
148; QS al-Baqarah [2]: 250; QS Ali Imran [3]: 8). Doa ingkang paling asring dipun 
panjataken dĕning kanjeng Nabi SAW. inggih menika, “Ya Muqallib al-qulub, 
tsabbit qalbi ‘ala dinik (Duhai Zat ingkang kasdu mbolak-balikaken manah, mugi 
kateguhna manah kula dhumateng agami Panjenengan.” (HR at-Tirmidzi). 

Kajawi kedah istiqamah ing salebeting diri, satunggalipun perkawis ingkang 
mboten angsal dipun lirwakaken, inggih menika istiqamah salebeting ndakwahaken 
Islam. Menawi sapĕrangan tiyang mastani ‘harga mati’, pramila dakwah harga 
matinipun Islam. Dakwah mboten angsal mendha utawi lerem. Dakwah kedah 
tansah dipun kumandhangaken sanajan kathah tiyang ingkang nentang Islam. 

Pramila dipun betahaken para pejuang lan pangemban dakwah ingkang tansah 
istiqamah. Inggih menika pendakwah ingkang namung mundhut, migunakaken lan 
nuruti pemikiran Islam, sinartanan mbucal pemikiran sak sanĕsipun Islam. Menapa 
menika pemikiran perkawis syariah, sistem pemerintahan Islam (khilatah), jihad lan 
sanĕs-sanĕsipun. Sedaya menika minangka ajaran Islam ingkang kedah dipun 
byawarakaken dhumateng umat. 

Sewalikipun, para da’i kedah mbucal ingkang satebih-tebihipun, pemikiran 
ingkang mboten saking Islam, kados sĕkularisme, dĕmokrasi, HAM, pluralisme, 
liberalisme, tĕminisme, lan sapanunggalanipun. 

Akhiripun, kita umat Islam wajib rumaos kaiket kaliyan sedaya ajaran Islam. 
Islam lan kaum Muslimin kedah saged dados mercusuar peradaban. Awit kita 
minangka umat paling unggul, khairu ummah. Ampun kesupĕn bilih Rasulullah 
SAW. mboten natĕ ngajaraken dhumateng kita supados dados manungsa ingkang 
mĕncla-mĕnclĕ. Panjenenganipun malah majibaken dhumateng kita murih istiqamah 
ing salebeting Islam. 

Namung kanthi gegondhĕlan kanthi kenceng dhumateng al-Quran lan Sunnah, 
kita badhĕ mapan terus ing margi ingkang leres. Mongga dipun ĕmut sabdaipun 
kanjeng Nabi Muhammad SAW.: 


A ll (._Alil 1 jLjaJ j] Aj (jl La ^SjS C!j£jj 


“Ingsun tinggalakĕ kanggo sira kabĕh, sawijining perkara. Menawa sira kabĕh 
hanggondĕli perkara kasebut kanthi kenceng, sira ora bakal kejlomprong salawasĕ, 
dĕnĕ perkara iku yaiku, KitabAllah lan Sunnahku” (HR Imam Malik) 

Mugi-mugi Allah SWT. tansah neguhaken langkah tindak kita, dados tiyang- 
tiyang ingkang istiqamah wonten salebeting agami Islam lan tansah terus 
ngumandangaken Islam dhumateng saindenging dunya. 


Jamaah Jum’at ingkang pinaringan rahmating Gusti Allah SWT. 


Makaten ingkang saged kula aturaken ing khutbah Jum’at menika. 
Hanglenggana bilih sedaya kasampurnan namung kagunganipun Allah SWT. 
samukawis atur kula ingkang leres awit pitedah saking Allah SWT., lan Rasulipun, 
mangga kita gondhĕli kanthi saĕstu. Samukawis atur kula ingkang lepat, awit saking 
kirangipun pangertosan pribadi kula, mangga kita bucal sak tebihipun, lan mugi 
panjenengan sedaya kersa hanglubĕraken samudra pangaksami. 

Pepuntonipun atur, mangga kita pungkasi khutbah menika kanthi ndedonga 
sesarengan, mugi kita sedaya tansah pinaringan panjang yuswa, sĕhat lahir batin, 
mantaat dunia akhĕrat. Pinaringan hidayah, inayah lan kekiyatan, sahĕngga saged 
dados pĕranganipun ahli dhakwah, ingkang tansah sengkut ngrembakakaken 
jejegipun syariat agamani Islam ing salebeting daulah Isiamiyah, tansah setya tuhu 
dhumateng patuladhanipun kanjeng Nabi Muhammad SAW. ngantos puput yuswa 
kanthi kawontenan husnul khatimah, aamiin ya rabbal’alamiin. 

